
Р Е Ш Е Н И Е  
№  РС-277-24-073


Днес, 01.07.2024 година, в град София, Комисията за противодействие на корупцията (КПК, Комисията), в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:


Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-162 от 15.04.2024 г. по сигнал с вх. № С-277/05.04.2024 година. 
Производството е срещу Севделина Петрова – общински съветник в С. о. съвет (СОС). 
В сигнала се съдържат твърдения за това, че Севделина Петрова, съвместно с други общински съветници, е съвносител на доклад № СОА24-ВК66-2491/21.03.2024 г. относно изменение и допълнение на Решение № 338/12.06.2014 г. и Решение № 267/18.05.2017 г. на СОС. Севделина Петрова участва в гласуването на Решение № 71 по т. 23 от Протокол № 7/28.03.2024 г., в което в т. І.4 се определя размера на собственото му основно месечно възнаграждение по реда на чл. 34, ал. 1, изр. 2 от Закона за местното самоуправление и местна администрация (ЗМСМА), т.е. при наличие на частен интерес за него самия, което съставлява нарушение на чл. 76, изр. 1 и чл. 74 от Закона за противодействие на корупцията (ЗПК).
Във връзка с твърденията в сигнала Комисията е изискала и получила с писмо с вх. № КПК-7105/30.04.2024 г. на КПК от Председателя на ПК по ЗПК при С. о. съвет Декларация по чл. 49, ал. 1 т. 1 от ЗПК на Севделина Петрова; клетвен лист, подписан от Петрова на 13.11.2023 г.; Решение № 71 по Протокол № 7 от 28.03.2024 г.; Протокол № 7 от 28.03.2024 г.; списък с поименно гласуване по т. 23 от Протокол № 7 от 28.03.2024 г.; Доклад с вх. № СОА24-ВК66-2491/ 21.03.2024 г., ведно с проект за решение и доклад от ПК по ф. и б. при СОС; Писмо до СОС с вх. № СОА24-ВК66-2491-(1)/ 26.03.2024 г., ведно с нов проект за решение и Писмо до СОС с вх. № СОА24-ВК66-2491-(2)/ 26.03.2024 г.
Служебно са извършени справки в Регистъра на лицата, заемащи висши публични длъжности на страницата на КПК и в правно-информационната система „Сиела“, на ел. страница на С. община.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и телефонен номер.
Севделина Петрова е избрана за общински съветник в СОС за мандат 2023-2027 г. и встъпила като такава на 13.11.2023 г. съгласно клетвен лист от същата дата. От извършена справка на интернет страницата на С. о. съвет същата участва като председател на Постоянната комисия (ПК) по устройство на т., а. и ж. п. и като член в ПК по ф. и б.
Видно от предоставените по производството доказателства шестима общински съветници от СОС, включително Севделина Петрова, внасят в Общинския съвет Доклад с вх. № СОА24-ВК66-2491, регистриран на 21.03.2024 г., който касае изменение и допълнение в Решения № 338/12.06.2014 г. и Решение № 267/18.05.2017 г. на СОС. От доклада става ясно, че възнагражденията на кмета на С. о., на заместник- кметовете, на председателя на С. о. съвет и на общинските съветници не са променяни от  2014 и 2017 г. и актуализацията им е наложителна и необходима. Предложен е проект на решение, което определя конкретния размер на основната месечна работна заплата на кмета на С. община, на заместник-кмет на С. община, на председателя на С. о. съвет, на общински съветник, на кмет на район в С. община, на заместник –кмет на район в С. община, на кмет на кметство на територията на С. община и на кметски наместник на територията на С. община. На 26.03.2024 г. в СОС е регистрирано писмо с вх. № СОА24-ВК66-2491(1), с което двама от съвносителите на Доклад с вх. № СОА24-ВК66-2491/21.03.2024 г. предлагат пред Общинския съвет нов проект за решение по предложения доклад, отнасящо се до въвеждането на разграничение в определянето размера на възнаграждението на кметовете на кметства и кметските наместници на територията на С. община в съответствие с броя на населението. От същата дата е регистрирано още едно писмо, адресирано до председателя на СОС, с вх. № СОА24-ВК66-2491-(2), с което други четирима общински съветници от СОС молят да бъдат включени като съвносители по Доклад с вх. № СОА24-ВК66-2491/21.03.2024 г. На заседание, проведено на 27.03.2024 г. ПК по ф. и б., като водеща комисия по доклада, подкрепя същия с приложения нов проект за решение.
От предоставения Протокол № 7 от заседание на СОС, проведено на 28.03.2024 г. се установява, че като точка 23 от приетия дневен ред е разгледан  Доклад с вх. № СОА24-ВК66-2491/21.03.2024 г. от група от общински съветници, сред които председателя на СОС и Севделина Петрова относно изменение и допълнение в Решения № 338/12.06.2014 г. и Решение № 267/18.05.2017 г. на СОС. От протокола се вижда, че заместник – председателят на СОС и председателстващ заседанието дава думата за изказване на общинския съветник Х. К., който прави процедурно предложение за промяна на проекта за решение, като предлага като последна точка да бъде добавено допускане на предварително изпълнение на настоящото решение. Съгласно предоставения поименен списък Севделина Петрова присъства на заседанието, а проектът е приет с 55 гласа „за“ от общо 57 –те присъстващи общински съветници, включително от Севдалина Петрова, която гласува „за“ приемането на решението. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Севделина Петрова в качеството й на общински съветник в СОС е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е КПК.
Компетентността на общинския съвет, като орган на местно самоуправление, е регламентирана в чл. 21 и следващите от Закона за местното самоуправление и местната администрация (ЗМСМА). Съгласно ал. 1, т. 5 от разпоредбата на чл. 21, общинският съвет определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината, а съгласно чл. 26, ал. 1 определя и размера на възнаграждението на председателя на съвета в зависимост от определената продължителност на работното му време. С решение на общинския съвет, прието с мнозинство повече от половината от общия брой съветници, се определя и размерът на възнаграждението на общинския съветник за участието му в заседанията на общинския съвет и неговите комисии (чл. 34, ал. 1 от ЗМСМА)
 Правомощията на отделните общински съветници са дефинирани в чл. 33, ал. 1 от същия закон, според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета.
Като е внесла за разглеждане в С. о. съвет Доклад с вх. № СОА24-ВК66-2491/21.03.2024 г. и като е гласувала „за“ приемане на Решение № 71 по Протокол № 7 от 28.03.2024 г. на СОС, Севделина Петрова в качеството й на общински съветник е упражнила правомощията си, произтичащи от закона.
С оглед разпоредба на чл. 37, ал. 2 от ЗМСМА, обн. В ДВ, бр.70 от 2020 г., в сила от 07.08.2020 г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят еднозначно и категорично е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници, каквито са упражнените от Бонев правомощия, предмет на настоящото производство.
Горното е основание КПК да приеме, че по отношение на упражнените от Севделина Петрова правомощия в качеството й на общински съветник в СОС, а именно – участвала при подготовката и при приемането на Решение № 71 по Протокол № 7 от 28.03.2024 г. на СОС, не е налице нарушение по чл. 70 от ЗПК. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Севделина Петрова, ЕГН ***********, общински съветник в С. о. съвет и в това й качество лице, заемащо публична длъжност по смисъла на чл. 6, ал.1, т. 32 от ЗПК във връзка с участието й като съвносител на Доклад с вх. № СОА24-ВК66-2491/21.03.2024 г. до СОС и във връзка с участието й при гласуването за приемане на Решение № 71 по Протокол № 7 от 28.03.2024 г. на СОС, поради липса на нарушение на разпоредбите на Глава Осма, Раздел II от ЗПК.

Препис от решението да се изпрати на С. г. прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

             КОМИСИЯ:

                             
                             ЗАМЕСТНИК - ПРЕДСЕДАТЕЛ:……/п/………….../АНТОН СЛАВЧЕВ/

                             ЧЛЕН:………………/п/……………………….../АНТОАНЕТА ЦОНКОВА/

      ЧЛЕН:……………/п/……..……………....……………./ПЛАМЕН ЙОЦОВ/

      ЧЛЕН:…………/п/………..……………....……......... /СИЛВИЯ КЪДРЕВА/




